صفحة “Cinema Atlas” ف فيسبوك، دارت اعلان جا فيه انها حدفات فيلم “Lui” من اخراج گيوم كاني Guillaume Canet من البروگراماسيون ديالها. وفسرات الصفحة ان السبب هو كون لجنة الرقابة ف المركز السينمائي المغربي فرضات قطع لقطات من الفيلم الفرنسي البلجيكي، وبالتالي الموزع ديال الفيلم ف المغرب قرر مايخرجوش كاع ف بلادنا. وقالت الصفحة انها عوضات فيلم “Lui” بفيلم “Halloween Kills”، واعتذرات من الكليان ديالها اللي كانو متشوقين باش يتفرجو ف هاد الفيلم. الفيلم خرج ف فرنسا ف 27 اكتوبر، وگيوم كاني من غير انه كاتب السيناريو ومخرجو، لاعب فيه حتى دور البطولة مع ڤيرجيني افيرا ولايتسيا كاستا وماثيو كاسوفيتش. حشومة ف 2021، ف بلاد كتقول على راسها كتحتارم الفن وكتقدرو، يبقاو يوقعو بحال هاد المشاكل وتكون هاد النوع من الرقابة. الفن خاص يكون حر والسينما كثر. دابا حكومة اللحايا ما بقاتش، وجات حكومة جديدة.. علاش مازال عند مسؤولي القطاع نفس العقلية ديال المنع فعالم ما بقى يتمنع فيه حتى حاجة؟. 
واش باقيين مع حكومة اللحايا؟ المركز السينمائي قطع لقطات من فيلم گيوم كاني الاخير والموزعين قررو مايدوزوهش ف المغرب – فيديو